
PROJEKTLIGJIN “PËR MIRATIMIN E MARRËVESHJES PËR KRYERJEN E SHËRBIMIT TË AUDITIMIT TË BORXHIT  TË MINISTRIVE KUNDREJT BIZNESIT VENDAS DHE TË HUAJ”

Ministri i Financave, në bashkëpunim me institucionet financiare ndërkombëtare  (FMN), ka vlerësuar si një situatë emergjente borxhin shtetëror që shteti ka ndaj  biznesit vendas dhe atij të huaj. Llogaritja e këtij borxhi ka rezultuar si një proces tejet i komplikuar dhe për të cilin është i domosdoshëm një auditim gjithëpërfshirës dhe ekstremisht teknik.

Shoqëria ndërkombëtare audituese “Deloitte”, nëpërmjet një  “letter of intent” ka paraqitur gaTishmërinë e saj për kryerjen e këtij procesi i cili është unik, i pakryer asnjëherë më parë dhe që synon nxjerrjen e një rezultati solid, të vërtetë e të pakundërshtueshëm.

Me vendimin nr.850, datë 30.9.2013, të Këshillit të Ministrave , u ngrit një grup pune me përfaqësues nga Ministria e Financave, Ministria e Zhvillimit Ekonomik, Tregtisë dhe Sipërmarrjes si dhe përfaqësuesit e shoqërisë “Deloitte Albania”, sh.p.k., me të cilët u ra dakord auditimi i borxhit të ministrive ndaj biznesit vendas dhe të huaj, sipas standardeve më të mira ndërkombëtare, të njohura dhe u negociua marrëveshja bashkëlidhur këtij ligji.

Sa i përket përmbajtjes së aktit, ai është organizuar në dy krerë dhe si pjesë përbërëse e  pandarë e tij është marrëveshja e negociuar paraprakisht.
Në kreun e parë parashikohen dispozita e përgjithshme, që kanë të bëjnë me objektin, qëllimin dhe fushën e zbatimit, subjektet e përfshira në zbatimin e ligjit si dhe kompetencat në miratimin e akteve përfundimtare të auditimit.

Në marrëveshje parashikohen:

i. përfaqësuesit ligjorë që kanë tagër për të ndjekur ekzekutimin e marrëveshjes;
ii. rrethanat që janë pasur në konsideratë për hartimin e kësaj marrëveshjeje;
iii. të drejtat dhe detyrimet e palëve (të ndara veç e veç);
iv. procedura që do të ndiqet për marrjen e informacionit nga qeveria;
v. mënyra e zgjidhjes së mosmarrëveshjes dhe e vendosjes së bashkëpunimit ndërmjet palëve për realizimin në kohë të procedurave;
vi. parashikimi i penaliteteve për të dyja palët;
vii. zgjidhja e mosmarrëveshjeve.

Shërbimi i kryer nga audituesi përballohet nga buxheti i shtetit, nga fondi rezervë, në vlerën jo më shumë se 85 000 euro. Në marrëveshjen bashkëlidhur parashikohen mënyra dhe kushtet e pagesës.

Nevoja e ndërmarrjes së kësaj procedure për lidhjen e marrëveshjes drejtpërdrejt me shoqërinë audituese, që ka shprehur interesin, dhe miratimi i saj me ligj diktohet nga:

i. situata e rëndë ekonomike në të cilën gjendet Shqipëria;
ii. evidentimi në mënyrë të saktë dhe pa ekuivok i borxhit të shtetit shqiptar kundrejt biznesit dhe sipërmarrjes vendase dhe të huaj, të cilat mund të evidentojnë dukshëm në të ardhmen përkeqësimin e mëtejshëm të financave publike dhe, rrjedhimisht, dhe të biznesit e të sipërmarrjes.


Ky rrezik (borxhi) dikton nevojën e masave urgjente dhe të menjëhershme, por që me legjislacionin në fuqi nuk është i mundur.

Ky argument gjen mbështetje dhe në jurisprudencën e Gjykatës Kushtetuese e cila, me vendimin nr.2, datë 18.2.2013, është shprehur se: “Gjykata vlerëson se interesi publik së pari është i lidhur drejtpërdrejt me mirëfunksionimin e buxhetit të shtetit dhe mbajtjen në kontroll të borxhit publik nga qeveria. Kjo e fundit është përgjegjëse për stabilitetin ekonomiko – financiar të vendit dhe për këtë arsye, ka detyrimin të ndërhyjë në çdo rast kur një gjë e tillë rrezikon të përkeqësohet. Qëndrueshmëria e buxhetit të shtetit është e rëndësishme të garantohet në çdo kohë, por ajo merr një rëndësi të vecantë gjatë periudhave të vështira që diktohen nga kriza ekonomike globale, prej së cilës nuk mund të përjashtohet sistemi ekonomiko - financiar shqiptar. Parë në këtë këndveshtrim, është në interesin e të gjithë shtetasve marrja e çdo mase të nevojshme me qëllim shmangien e rreziqeve të mundshme të mosfunksionimit të skemës së buxhetit shtetëror. Gjykata rithekson se mbajtja në kontroll e borxhit publik dhe në këtë mënyrë dhe e pasojave të krizës financioare globale, e cila nuk mund të mos ndikojë edhe në buxhetin e shtetit shqiptar, është arsye legjitime dhe proporcionale për nxjerrjen dhe miratimin e këtij ligji.”. 

Procedura e negociimit dhe lidhjes së marrëveshjes, për shkak të këtij interesi publik, është unike dhe, mbi bazë të vlerësimit të hartuesit të nismës ligjvënëse është e parregulluar nga legjislacioni shqiptar me ligje të tjera.

Zbatimi i pjesës tjetër të legjislacionit për prokurimin publik, në këtë rast, do të ishte një procedurë tejet e gjatë dhe për këtë shkak nuk do t’i përgjigjej nevojës urgjente, për të cilën kanë lindur edhe vetë motivet e marrjes së këtij shërbimi.

Rrugët për të bërë të mundur zgjidhjen e problemit:

1. Shprehja e vullnetit të ligjvënësit, nëpërmjet krijimit të një hapësire ligjore në ligjin e prokurimit publik;
2. Ndërmarrja e një nisme ligjore, si kjo bashkëlidhur këtij relacioni, (pra me të njëjtën procedurë, nëpërmjet së cilës do të kalonte ndryshimi i ligjit të prokurimit publik, dhe me një akt, i cili ka fuqinë juridike të barasvlefshme me ligjin për prokurimin publik).

Zgjedhja e opsionit të parë do të çonte në lidhjen e së njëjtës marrëveshje bashkëlidhur këtij akti, por do të shtuynte në kohë vet fillimin e bërjes efektive të marrëveshjes.

Për këtë arsye, për sa kohë që:

1. respektohet hierarkia e akteve juridike (miratimi i marrëveshjes bëhet me ligj);
2. procedura e ndryshimit dhe e krijimit të hapësirës ligjore në ligjin e prokurimit publik do të ndiqte të njëjtëj procedurë të shqyrtimit e të miratimit;
3. hapësira ligjore që do të krijohej do të ishte e përdorshme vetëm një herë, pra vetëm për rastin e lidhjes së marrëveshjes bashkëlidhur, 

vlerësojmë se ndërmarrja e nismës në formën e paraqitur është e justifikuar dhe e vetmja mënyrë për të realizuar qëllimin dhe objektin, për të cilin kërkohej në çdo rast rregullim ligjor.

Me qëllim hyrjen në fuqi menjëherë të këtij ligji, në preambulën e projektligjit është referuar pika 4, e nenit 84, të Kushtetutës ku parashikohet  se: Për miratimin e ligjit duhet shumica e të gjithë anëtarëve të Kuvendit dhe pëlqimi i Presidentit.

Për sa më sipër paraqitet për shqyrtim dhe miratim, me procedurë të përshpejtuar, projektligji “Për miratimin e marrëveshjes për kryerjen e shërbimit të auditimit të borxhit të ministrive kundrejt biznesit vendas dhe të huaj”.

